La platja de Gandia acollirà el 10K nocturn el pròxim 8 de juny
29 maig 2024

## La platja de Gandia acollirà el 10K nocturn el pròxim 8 de juny29 maig 2024Última actualització: 29 maig 2024

![](../gestion/img/a7eb3c468ac4b76c233ac808f3e95c80ad9fa59b3a7076961682a768b521ea76.jpg)  
  

L'edil delegat d'Esports, **Jesús Naveiro**; la regidora de Turisme, **Balbina Sendra**, i el president del Club Safor Teika, **Vicent Boscà**, han comparegut en roda de premsa per presentar la XII edició del **10K Nocturn platja de Gandia**, "Memorial Toni Herreros" que se celebrarà el pròxim 8 de juny a partir de les 21 hores.

Naveiro ha informat que tant l'eixida com la meta serà al passeig Marítim Neptú i que en aquests 10 quilòmetres els participants només hauran de fer 12 girs sobre un recorregut totalment pla pel que es tracta d'una prova ideal per fer marca, ja que el circuit està homologat per la Reial Federació d'Atletisme.

L'edil ha volgut agrair al Club la seua implicació amb l'esport de la ciutat i amb l'organització "_d'una prova que s'ha convertit en un referent que atrau centenars de persones des de tot arreu del país per gaudir d'una jornada d'esport i diversi_ó".

Per la seua banda, Sendra ha destacat el vessant turístic del 10K. "V_a ser una prova que ja va nàixer amb aquesta vocació i des del departament de Turisme no podem fer res més que donar suport, ja que les dades de l'organització xifren en gairebé 700 les pernoctacions vinculades a la prova_". Un altre aspecte que ha destacat l'edil és el resultat de l'enquesta prèvia que es realitza des del Club durant el procés d'inscripció. _"Més de 2.700 persones responen que una vegada finalitzada la prova tenen intenció de consumir oci o gastronomia a la platja_".

Sobre els detalls del 10K, Boscà ha explicat que els corredors es dividiran en les categories júnior (2005-06), promesa (2002-04), sènior (1985-01), veterà A (1975-84), veterà B (1965 -74) i veterà C (1964 i anteriors). Totes tindran una divisió femenina i una altra de masculina.  
D'altra banda, el president del Club ha informat que per donar dinamisme a l'eixida s'establiran quatre calaixos en funció dels temps dels corredors. D'aquesta manera, hi haurà calaix sub35, 40, 45 i més de 45 minuts.  
Pel que fa als trofeus, es lliuraran als primers classificats de la general de cada categoria, tant pels absoluts com pels locals.

Al quilòmetre 5 hi haurà un punt d'avituallament i, al llarg de tota la prova, es comptarà amb un equip de fotògrafs i animació. També hi haurà un servei de guarda-roba i, en acabar, els participants podran dutxar-se al camp de futbol Fort Llopis.

Pel que fa a les inscripcions, es poden realitzar fins al dimarts 4 de juny a les 23.59 hores a un preu de 15 euros a www.10kgandia.com, mentre que la recollida de dorsals es realitzarà el mateix dia de la cursa a l'Espai Baladre de 10 a 14 hores. Ja a la vesprada, el lliurament serà de 17.30 a 20.30 hores al Moll dels Borja.

Durant la roda de premsa s'ha destacat la notable participació femenina que arriba al 36%, un dels percentatges més alts de dones del Circuit de Carreres Populars de la Diputació de València.

Per finalitzar, Boscà ha destacat que una vegada finalitzada la prova hi haurà un castell pirotècnic i que, com a novetat, hi haurà una festa a la discoteca Eclipse.

[Twittear](https://twitter.com/share)